Najeriya: Sojoji sun kashe jagoran ′yan fashi a Zamfara | Labarai | DW | 10.03.2018
Najeriya: Sojoji sun kashe jagoran 'yan fashi a Zamfara
Jami'an tsaro a Tarayyar Najeriya sun tabbatar da kashe shugaban barayin shanun nan da ake kira "Baharin Daji" da ya addabi jihar Zamfara da ma wasu jihohi makwabta.
Yayin wani taron manema labarai, shugaban hukamar tsaro ta farin kaya wato DSS da ke kula da jihar ta Zamfara Hadi Usman Sudawa, ya tabbatar da wannan batu na kashe jagoran barayin shanun na jihar ta Zamfara.
Jami'an tsaron sun kuma nuna gawar shugaban maharan ga bainar jama'a don gujewa duk wata jita-jita. A baya dai mutumin da ake kira da sunan Baharin Daji, shi ne ke jagorantar mahara wadanda ke kai hare-haren da suka yi sanadiyyar rasa rayukan jama'a da dama, da dimbin dukiyoyi.
Ko a 'yan kwanakin baya-bayan nan ma, sai da mahara suka kai wani hari a kauyukan da ke karamar hukumar Zurmi a jihar ta Zamfara inda suka kashe mutane sama 30.
A watan Disamba na shekara ta 2016 gwamnatin jihar ta Zamfara gami da jami'an tsaro suka yi wata yarjejeniya ta tsagaita buda wuta da Baharin Ddajin, inda ya yi alkawarin daina kai hare-haren amma kuma daga bisani ya saba alkawarinsa.
Muhimman kalmomi Najeriya, Zamfara, Barayin Shanu, Buharin Daji, Hadi Usman Sudawa, Tsaro
Permalink http://p.dw.com/p/2u4rf
Barayin shanu sun halaka mutane a Najeriya 16.02.2018
Wasu kafafan yada labarai na cewa mutanen da suka rasu a farmakin da aka kai a jihar Zamfara sun kai 40. Lamarin da ke kara lalacewar tsaro a kasar.